**Informatīvais ziņojums**

**par Ministru kabinetā apstiprināmām Latvijas Republikas nacionālajām pozīcijām Eiropas Savienības Tieslietu un iekšlietu ministru padomes sanāksmei 2014.gada 5. – 6.jūnijā**

**I Eiropas Savienības Tieslietu un iekšlietu ministru padomes sanāksmes darba kārtība**

2014.gada 5.– 6.jūnijā Luksemburgā notiks Eiropas Savienības (turpmāk – ES) Tieslietu un iekšlietu ministru padomes (turpmāk – Padome) kārtējā sanāksme. Dalības nodrošināšanai Padomes sanāksmē:

1. Iekšlietu ministrija ir sagatavojusi nacionālo pozīciju par šādu jautājumu:

* ***Priekšlikums – Eiropas Parlamenta un Padomes Regula par Eiropas Savienības Aģentūru tiesībaizsardzības sadarbībai un apmācībai (Eiropolu), un ar kuru atceļ Lēmumu 2009/371/TI un Lēmumu 2005/681/TI***

2013.gada aprīlī Eiropas Komisija prezentēja priekšlikumu Eiropas Parlamenta un Padomes regulai par Eiropas Savienības Aģentūru tiesībaizsardzības sadarbībai un apmācībai (Eiropolu), un ar kuru atceļ Lēmumu 2009/371/TI un Lēmumu 2005/681/TI (turpmāk – Regulas projekts).

Diskusijas par Regulas projektu ekspertu līmenī tika uzsāktas 2013.gada 20.jūnijā Īrijas prezidentūras laikā, tad sekoja diskusijas Lietuvas un Grieķijas prezidentūras ietvaros.

Pamatojoties uz š.g. 3.marta Tieslietu un iekšlietu ministru padomes iznākumu, kompromisa tekstā tika dzēstas atsauces uz Eiropola un Eiropas Policijas koledžas (CEPOL) apvienošanu (kā to paredzēja Eiropas Komisijas sākotnējais priekšlikums), kā arī normas par Eiropola akadēmijas izveidi. Eiropas Parlaments apstiprināja savu pozīciju pirmajā lasījumā š.g. 25.februārī.

Š.g. 15.maija Patstāvīgo pārstāvju komitejas (COREPER II) sanāksmē netika panākta vispārējā vienošanās (*general approach)* par Regulas projektu, tāpēc jautājums tika nodots izskatīšanai š.g. 21.maija Tieslietu un iekšlietu padomnieku sanāksmē, uz kuru Prezidentūra sagatavoja precizētu regulas projekta redakciju (grozījumi regulas projekta 7.sadaļas 39.un 47.pantos – paredzēts izveidot Eiropas Datu aizsardzības uzraugu (*EDPS)* un nacionālā datu aizsardzības uzrauga sadarbības formātu (*Cooperation Board*).

Vispārējā vienošanās par Regulas projektu tika panākta š.g. 28.maija COREPER II sanāksmē.

Tieslietu un iekšlietu ministru padome tiks aicināta apstiprināt vispārējo vienošanos par Regulas projektu.

2. Iekšlietu ministrija ir sagatavojusi informatīvo ziņojumu par citiem Padomes sanāksmes darba kārtībā ietvertajiem jautājumiem un Latvijas nostāju par tiem. Ziņojumā ietverta informācija par šādiem jautājumiem:

* ***Ārvalstu kaujinieki un repatrianti no terorisma apkarošanas viedokļa, jo īpaši saistībā ar Sīriju***

Ārvalstu kaujinieki vēl arvien ir būtisks drauds Eiropas Savienībai un tās dalībvalstīm, kā arī Tuvo Austrumu un Ziemeļāfrikas reģionam – Sīrijā turpina pieaugt ārvalstu kaujinieku skaits, tostarp no Eiropas. Ir ticams, ka šī parādība turpmāko gadu laikā turpinās pastāvēt. Lai reakcija uz to būtu iedarbīga, tai jābūt visaptverošai, un tā prasa ilgtermiņa iesaisti.

Ievērojot minēto, terorisma apkarošanas koordinators, cieši konsultējoties ar Komisijas dienestiem un EĀDD (Eiropas Ārējās Drošības Dienests), ir, sagatavojis dokumentu, kurā ir iekļauti dažādi priekšlikumi pastāvošo problēmu risināšanai.

Tieslietu un iekšlietu ministru padome tiks aicināta sniegt politisku atbalstu nākotnē ierosinātajam darbam.

* ***Pārskatīta ES Radikalizācijas un teroristu vervēšanas apkarošanas stratēģija***

Lai stiprinātu ES politiku radikalizācijas un teroristu vervēšanas novēršanai, 2005.gadā tika pieņemta stratēģija un rīcības plāns. Stratēģija tika atjaunināta 2008.gada novembrī. Savukārt pēc 2013.gada martā notikušajām diskusijām, Padome vienojās atkārtoti atjaunināt stratēģiju.

Ievērojot minēto, ir sagatavota atjaunināta stratēģija, kas apkopo aktivitātes, kā ES un dalībvalstis cīnīsies pret radikalizāciju un vervēšanu terorismam, ņemot vērā šī fenomena mainīgo dabu un pieaugošo izpratni šajā jomā.

Galvenais stratēģijas mērķis ir novērst cilvēku radikalizēšanos, viņu radikalizēšanu, ko veic citas personas, kā arī novērst jaunas teroristu paaudzes rašanos.

Tieslietu un iekšlietu ministru padome tiks aicināta apstiprināt atjaunināto stratēģiju.

* ***Vidusjūras reģiona jautājumu darba grupa***

Vidusjūras darba grupa tika izveidota pēc traģiskajiem notikumiem Vidusjūrā 2013.gada rudenī, kad Lampedūzas salas piekrastē dzīvību zaudēja vairāk nekā 300 migrantu. Darba grupas mērķis, pamatojoties uz Eiropadomes un Tieslietu un iekšlietu Padomes uzdevumu doto uzdevumu 2013.gada oktobrī, ir identificēt un īstenot īstermiņa un ilgtermiņa operatīvu pasākumu kopumu, kas varētu sniegt atbalstu turpmāku traģēdiju novēršanai.

Komisija ir sagatavojusi atjaunotu informāciju īstenotajiem pasākumiem, kas sagrupēti piecās jomās - sadarbība ar trešajām valstīm, reģionālo aizsardzības programmu un legālo kanālu Eiropas sasniegšanai stiprināšana, cīņa pret cilvēku nelikumīgu pārvadāšanu un tirdzniecību, pastiprināta robežu uzraudzība Vidusjūrā, kā arī palīdzība dalībvalstīm, kas saskaras ar lielāko migrācijas spiedienu.

Nozīmīgākie līdz šim īstenotie pasākumi ir mobilitātes partnerības parakstīšana ar Maroku un Tunisiju, Frontex koordinēto operāciju Vidusjūrā īstenošana, apstiprināti noteikumi ārējo jūras robežu uzraudzībai saistībā ar operatīvo sadarbību, ko koordinē Frontex, robežu uzraudzības sistēmas *Eurosur* darbības uzsākšana 19 dalībvalstīs 2013.gada decembrī.

Lai rastu Vidusjūras reģionā ar migrācijas spiedienu saistīto problēmu ilgtermiņa risinājumu, Eiropadome plāno pie šī jautājuma atgriezties arī kontekstā ar Tieslietu un iekšlietu jomas nākotnes stratēģisko vadlīniju sagatavošanu šī gada jūnija sanāksmē.

Sanāksmē plānotas diskusijas par darba grupas identificētajām piecām prioritārajām jomām un veicamajiem pasākumiem to īstenošanā.

* ***Komisijas ziņojums Eiropas Parlamentam un Padomei: Piektais pusgada pārskats par Šengenas zonas darbību (2013. gada 1. novembris – 2014. gada 30. aprīlis)***

Saskaņā ar Komisijas 2011.gada 16.septembra paziņojumu “Šengenas pārvaldība – zonas bez kontroles pie iekšējām robežām stiprināšana” un 2012.gada 8.marta Tieslietu un iekšlietu padomes sanāksmē nolemto, Komisija reizi pusgadā sagatavo ziņojumu Eiropas Parlamentam un Padomei par Šengenas telpas darbību.

Sanāksmes laikā dalībvalstis tiks iepazīstinātas ar 5.pusgada ziņojumu par laika periodu no 2013.gada 1.novembra līdz 2014.gada 30.aprīlim, kurā Komisija ir apkopojusi informāciju par situāciju uz ES ārējām robežām un Šengenas telpas iekšienē, par Šengenas *acquis* piemērošanu un līdz šim notikušajām Šengenas novērtēšanas vizītēm dalībvalstīs, kā arī par pašreizējo situāciju vīzu atvieglojumu un readmisijas nolīgumu jomā un par SIS II un VIS līdzšinējo darbību.

* ***FRONTEX izpilddirektors – atlases procedūra***

Līdzšinējais Frontex izpilddirektors ir iesniedzis atlūgumu, paužot vēlmi atstāt amatu šī gada maija beigās. Komisija bija uzsākusi konkursa procedūru jauna izpilddirektora kandidāta atlasei, kas ir beigusies bez rezultātiem. Pēc divām konkursa kārtām, Komisija, kas ir atbildīga par kandidātu sarakstu iesniegšanu Frontex Valdē izpilddirektora apstiprināšanai, atzina, ka neviens no kandidātiem neatbilst izvirzītajiem kritērijiem, kas nepieciešami lielas aģentūras vadīšanai.

Pašlaik Komisija plāno uzsākt atkārtotu atlases procedūru, publicējot jaunu aicinājumu pieteikties kandidātus, kuriem ir pieredze ne tikai robežu pārvaldībā, bet arī migrācijas vai tiesību aizsardzības jomā. Atkārtoti var pieteikties arī līdzšinējie kandidāti.

Situācija saistībā ar grūtībām atrast piemērotu kandidātu Frontex izpilddirektora amatam ir apspriesta Frontex Valdē, kā arī Padomes Stratēģiskajā migrācijas, robežu un patvēruma komitejā.

Dalībvalstis pauda neizpratni par Komisijas izmantotajām atlases procedūrām un kritērijiem, pēc kuriem vērtēja kandidātus. Tāpat dalībvalstis pauda bažas par radušos situāciju, atstājot Frontex bez vadītāja vismaz līdz šī gada nogalei.

* ***Sekas pēc tam, kad ir anulēta Eiropas Parlamenta un Padomes Direktīva 2006/24/EK (2006. gada 15. marts) par tādu datu saglabāšanu, kurus iegūst vai apstrādā saistībā ar publiski pieejamu elektronisko komunikāciju pakalpojumu sniegšanu vai publiski pieejamu komunikāciju tīklu nodrošināšanu, un par grozījumiem Direktīvā 2002/58/EK***

Š.g. 8.aprīlī Eiropas Savienības Tiesa pasludināja spriedumu lietās C-293/12 un C-594/12, atceļot no pieņemšanas brīža direktīvu 2006/24/EK. Direktīva paredzēja saglabāt datus, kurus iegūst vai apstrādā saistībā ar publiski pieejamu elektronisko komunikāciju pakalpojumu sniegšanu, lai nodrošinātu to izmantošanu nepieciešamības gadījumā smagu noziegumu, tostarp, terorisma novēršanai un izmeklēšanai.

Spriedums attiecas uz visu Eiropas Savienības iespējamo rīcību datu aizsardzības un privātuma jomā, nosakot kritērijus, pēc kuriem Eiropas Savienības Tiesa turpmāk vadīsies, izvērtējot samērīguma apsvērumus gadījumos, kad ierobežojumi būtiski aizskar pamattiesības.

Spriedumam ir būtiska nozīme gadījumos, kad Eiropas Savienības regulējums nosaka liela apjoma personas datu apkopošanu un saglabāšanu, paredzot iespēju tiesībaizsardzības iestādēm piekļūt šiem datiem. Īpaši aktuāli iekšlietu jomā tas ir saistībā ar jau noteikto tiesībaizsardzības iestāžu piekļuvi Vīzu informācijas sistēmā un Eurodac (patvēruma meklētāju biometrijas datu bāze) sistēmā iekļautajiem datiem, kā arī nākotnē plānoto Pasažieru datu reģistru un “viedo robežu” iniciatīvu.

Šobrīd Eiropas Komisija veic sprieduma analīzi, lai izvērtētu tā ietekmi uz jau spēkā esošo, ierosināto vai nākotnē plānoto regulējumu šajā jomā. Plānots, ka sanāksmes laikā Eiropas Komisija prezentēs savu redzējumu par iespējamo turpmāko rīcību, kā arī dalībvalstīm būs iespēja piedalīties viedokļu apmaiņā par šo jautājumu.

Līdztekus Iekšlietu ministrijas informatīvajā ziņojumā iekļautajiem jautājumiem Padomes sanāksmes laikā ministri tāpat tiks informēti:

* par Līgumu 36. protokola 10. panta piemērošanu,
* Komisijas paziņojumu Eiropas Parlamentam un Padomei par to, kā piemērot Direktīvu 2009/52/EK (2009. gada 18. jūnijs), ar ko nosaka minimālos standartus sankcijām un pasākumiem pret darba devējiem, kas nodarbina trešo valstu valstspiederīgos, kuri dalībvalstīs uzturas nelikumīgi,
* Komisijas paziņojumu Eiropas Parlamentam un Padomei par to, kā īstenot Direktīvu 2009/50/EK (2009. gada 25. maijs) par trešo valstu valstspiederīgo ieceļošanu un uzturēšanos augsti kvalificētas nodarbinātības nolūkos ("ES zilā karte"),
* Pasaules Migrācijas un attīstības foruma 7.sanāksmes (Stokholma, 2014. gada 14.–16. maijs) gaitu un rezultātiem,
* Iekšlietu ministru neformālas sanāksmes saistībā ar BRDO procesu (*Brdo pri Kranju*, Slovēnija, 2014. gada 2. un 3. jūnijs) gaitu un rezultātiem.

**II Latvijas delegācija**

Latvijas delegāciju Padomes sanāksmes laikā vadīs Iekšlietu ministrijas valsts sekretāre Ilze Pētersone-Godmane.

Iekšlietu ministrs R.Kozlovskis

30.05.2014. 12:25

1358

Eiropas lietu un starptautiskās sadarbības departamenta

Eiropas lietu nodaļas vecākais referents

I.Silantjevs, 67219569

igors.silantjevs@iem.gov.lv